**Теологийн үндсэн ойлголтууд - Модуль дөрөв - Ариун Сүнс**

**Хэлэлцүүлгийн асуултууд**

1. Энэ хичээлээс сурсан хамгийн чухал зүйл тань юу байсан бэ? Эсвэл танд энэ хичээлээс сайн ойлгоогүй зүйл байна уу?
2. Ариун Сүнс болон Гурвалын бусад бодгалийн хооронд ямар харилцаа холбоо байдаг вэ? Ариун Сүнсийг яагаад Гурвалын "гурав дахь бодгаль" гэдэг вэ?
3. Ариусал гэж юу вэ? Мөн Ариун Сүнс Бурханы хүмүүсийг ариусгахын тулд хэрхэн ажилладаг вэ?
4. Ариун Сүнсний бурхан чанарыг ойлгох нь залбирлын амьдралд маань ямар нөлөөтэй вэ?
5. Ариун Сүнс танд авралыг гүйцэлдүүлж байгаа ямар нотолгоог та амьдралаасаа олж хардаг вэ?
6. Та өөрийн бэлэг авьяас болон ур чадваруудаа бичээрэй. Чуулганыг барьж байгуулахын төлөө Ариун Сүнс танд эдгээр бэлэг авьяасуудыг өгсөн байж болох уу?
7. Таны амьдралын аль хэсэгт Ариун Сүнсний ариусгах ажил хамгийн их хэрэгтэй вэ?
8. Ариун Сүнс бол зүгээр л нэг хүч, нөлөө төдий биш харин бодгаль чанартай гэдгийг харуулах ямар баталгааг уг хичээлээр үзсэн бэ?
9. Ариун Сүнс бол бие даасан тусдаа бодгаль гэдгийг харуулах ямар баталгааг уг хичээлээр үзсэн бэ?
10. Бид Бурханы гурвалын аль бодгальд/бодгалиудад хандан залбирах ёстой гэж үзсэн бэ?
11. Та амьдралдаа Ариун Сүнсний ухаарал ба дотоод удирдамжийг хэрхэн мэдэрч байсан бэ?

**ДҮГНЭЛТ: АРИУН СҮНС- ТҮҮНИЙ ҮЙЛ ХЭРЭГ**: Ариун Сүнсний үйл хэрэг гэдэг бол Түүний бүтээлч хүч чадал, Бурханы хүмүүсийг ариусгах ажил, Түүний үзүүлдэг нигүүлсэл ба илчлэлийг хэлдэг. Ариун Сүнсний үйл хэргийн эдгээр талууд нь итгэгчид төдийгүй хүн төрөлхтний өдөр тутмын амьдралын бүхий л талбарт гүн гүнзгий нөлөө үзүүлдэг. Ариун Сүнсний бүтээлч хүч чадлын ачаар л оршин буй энэ дэлхийд бид амьдарч байна. Ариун Сүнс л биднийг аварч, ариусгадаг. Тэрээр мөн Бичвэрээр дамжуулан өдөр бүр бидний амьдралыг удирдан чиглүүлдэг билээ.

**КЭЙС СУДЛАЛ:** Аким гэдэг залуу чуулган тарилтад үйлчилж байжээ. Тэр газрынх нь эрүүл мэндийн халамж үйлчилгээний хүртээмж маш муу байв. Хэрэв тэнд хэн нэгэн өвдвөл өглөө эрт босож, урт дараалалд зогсох хэрэгтэй болдог байв. Урт дараалалд хүлээсний эцэст арай гэж эмчид үзүүлэхэд өвчин намдаах эм төдий өгөөд л буцаана. Эрүүл мэндийн үйлчилгээ ийм муу учраас чуулганы ахлагч нар цугларч, санал бодлоо солилцжээ. Тэгээд тэд Ариун Сүнсний эдгээх хүч чадлыг чухалчилж үзэхээр шийдэв. Ахлагч нарын нэг нь "Ер нь хэрэв биднийг өвдвөл чуулганы ахлагч нар дээрээ очиж залбирч өгөхийг гуйх хэрэгтэй гэж элч Иаков хэлсэн байдаг шүү дээ" гэжээ. Тиймээс тэд чуулганыхаа өвчтэй хүмүүсийг (ноцтой биш буюу аминд халгүй өвчтэй хүмүүсийг) чуулганыхаа ахлагч нар дээр очиж залбируулахыг ятгах болов. Тэд Ариун Сүнсний хүч чадлыг бодитоор харж эхэлжээ. Хүн бүр эдгэрээгүй ч, (магадгүй яг хүссэнээрээ эдгэрээгүй байх) үргэлж гайхамшиг болоогүй ч, ихэнхдээ хүмүүс эдгэрч байлаа. Эмч нарын найдваргүй гэж хэлсэн хоёр тохиолдлыг хүртэл Эзэн эдгээж өгсөн байна.

**Тунгаан бодох асуултууд**

1. Та энэ бодит дэлхий дээр Ариун Сүнсний эдгээх болон өөрчлөн шинэчлэх хүч чадлыг хэр нухацтай авч үздэг вэ? Тунгаан бодно уу.
2. Танай чуулган Иаков 5:14 дээрх ахлагч нар нь өвчтэй хүмүүсийнхээ төлөө залбирч байх зөвлөгөөг чухалчлан дагадаг уу? Тийм бол яагаад? Үгүй бол яагаад?
3. Ариун Сүнс ажиллахгүй байх вий гэж эмээснээсээ болж та бусдын төлөө залбирахаас эсвэл үйлчлэхээс татгалзаж байсан уу? Тунгаан бодно уу.
4. Хэрэв та Ариун Сүнс хэн нэгнийг эдгээж байгааг өөрийн биеэр харсан бол бүлгийнхэнтэйгээ туршлагаасаа хуваалцаарай.

**Хэрэгжүүлэх даалгавар**

• Хэрэв та Ариун Сүнсний бүтээлч хүч чадалд итгэдэггүй байсан бол уучлал гуйн залбираарай. Эзэнээс итгэхэд тань туслахыг гуйгаарай.

• Хэрэв та айдсаасаа болж хүмүүст үйлчилж чадаагүй, Ариун Сүсний хүчээр бусдыг ерөөхөд бэлэг авьяасаа ашигладаггүй байсан бол айдсыг даван туулахад туслаач гэж Эзэнээс гуйгаарай.

• Итгэгч биш хүнд ерөөл болж, тэднийг итгэгч болгох зорилго өвөртлөн тэдэнд үйлчлээрэй.

• Хэрэв та ямар нэгэн хэцүү үйл явдлаас болоод зүрх сэтгэл нь зөөлөрсөн үл итгэгчтэй таарвал тэднийг Христитгэгч болсон гэж шууд бүү бодоорой. Тэд айдас нь арилахад эргээд үнэнээс эргэж мэднэ. Харин энэ боломжийг ашиглан тэднийг Христ рүү хөтлөөрэй.